LIETUVOS KAMERINIS ORKESTRAS

LIETUVOS KAMERINIS ORKESTRAS (LKO, prof. Sauliaus Sondeckio įkurtas 1960 m.) yra vienas iškiliausių ir labiausiai pasaulyje įvertintų mūsų šalies muzikinių kolektyvų. 1960 m. balandžio 23-iąją į pirmą repeticiją susirinkęs ir tų pačių metų spalio 30-ąją į savo pirmąjį koncertą pakvietęs LKO netruko pelnyti publikos bei kritikų pripažinimą ne vien gimtojoje Lietuvoje, bet ir toli už jos ribų.

[bookmark: _Hlk58502854]Subūręs orkestrą ir formuodamas jauno kolektyvo griežimo manierą bei repertuarą, prof. S. Sondeckis ėmė ieškoti naujų nišų jo veiklai. Ilgainiui šie kūrybiniai ieškojimai virto gyvybingomis Lietuvos kultūrinio gyvenimo tradicijomis. Ypač išpopuliarėjo 1966 m. gruodžio 31 d. pradėti rengti naujamečiai koncertai Vilniaus arkikatedroje (tuomet Paveikslų galerija). Iki šiol Šv. Jonų bažnyčioje, palydint senuosius metus, skamba Josepho Haydno „Atsisveikinimo“ simfonija: jau 60 metų Lietuvos kamerinio orkestro muzikantai groja legendinį kūrinį viena po kitos gęstant žvakėms.

1967 m. orkestras pirmasis pradėjo rengti koncertų ciklus neseniai atstatytoje Trakų salos pilyje, o nuo 1971 m. daugelį metų Palangos gintaro muziejaus terasoje skambėjusios „Nakties serenados“ buvo išskirtine LKO tradicija ir traukos centru tūkstančiams poilsiautojų.

LKO pirmajam iš Lietuvos orkestrų pavyko išvykti gastrolių už Sovietų Sąjungos ribų: 1966 m. surengti koncertai tuometinėje Vokietijos Demokratinėje Respublikoje. Jau tuomet jauną ir energingą kolektyvą pastebėjo muzikos įrašų leidėjai bei festivalių rengėjai. Tačiau intensyvesnė koncertinė veikla tarptautinėje arenoje prasidėjo po dešimties metų, kai kritika labai palankiai atsiliepė apie LKO pasirodymą 1976 m. Echternacho festivalyje Liuksemburge. Šiame festivalyje kolektyvas dalyvavo septynis kartus ir buvo apdovanotas „Didžiojo liūto“ medaliu.

Šiandien orkestro – Lietuvos atlikimo meno ambasadoriaus – gastrolių maršrutai yra išraižę beveik visas Europos šalis, pasiekę Šiaurės ir Pietų Ameriką, Kubą, Egiptą, Pietų Afrikos Respubliką, Jungtinius Arabų Emyratus, Australiją, Taivaną, Japoniją, Kiniją, Kosta Riką, Libaną. LKO daugybę kartų plojo Berlyno filharmonijos, Vienos „Musikverein“, Londono „Royal Festival Hall“, Romos „Santa Cecilia“, Amsterdamo „Concertgebouw“, Paryžiaus „Salle Pleyel“ ir „Gaveau“, Leipcigo „Gewandhaus“ ir dar daugelio įspūdingiausių koncertų salių klausytojai.

Iš gausybės batutos meistrų, dirigavusių LKO koncertams, išsiskiria didysis humanistas lordas Yehudi Menuhinas. Nuo pirmųjų G. F. Händelio „Mesijo“ repeticijų Ispanijoje 1992 m. iki pat mirties 1999-aisiais jis kasmet dirigavo LKO įvairiose šalyse. Su maestro surengta beveik 60 koncertų, įrašytos trys kompaktinės plokštelės – G. F. Händelio „Mesijas“, J. Haydno „Pasaulio sukūrimas“ ir F. Schuberto Mišios Nr. 4 ir Nr. 5 („Apex“).

Orkestras ne sykį bendradarbiavo su tokiais garsiais atlikėjais kaip smuikininkai Gidonas Kremeris, Janine Jansen, Julianas Rachlinas, Borisas Brovtsynas, Hugo Ticciati, Gilas Shahamas, Danielis Hope’as; violončelininkai Mstislavas Rostropovičius, Davidas Geringas, Miša Maiskis, Danjulo Ishizaka, Denisas Šapovalovas; altininkai Hartmutas Rohde, Maksimas Rysanovas; pianistai Mūza Rubackytė, Andrius Žlabys, Petras Geniušas, Lukas Geniušas, Jevgenijus Kissinas, Barry’s Douglasas, Jeanas-François Heisseris, Reinis Zariņis, François-Frédéricas Guy, Francesco Tristano, Dmitrijus Baškirovas, Vladimiras Krainevas, Aleksejus Volodinas; trimitininkai Timofejus Dokšiceris, Guy Touvronas, Sergejus Nakariakovas; fleitistai Jeanas Pierre’as Rampalis, Denisas Bouriakovas, Massimo Mercelli, obojininkas Aleksejus Ogrinčiukas, kompozitorius ir pianistas Ezio Bosso ir daugelis kitų. Kolektyvas bendradarbiavo su dirigentais Modestu Pitrėnu, Robertu Šerveniku, Modestu Barkausku, Vilmantu Kaliūnu, Adrija Čepaite, Nicholasu Miltonu, Georgu Marku, Ronaldu Zollmanu, Pietro Borgonovo, Christianu Frattima, Benjaminu Haemhoutsu, Michału Dworzyńskiu, Ernestu Hoetzlu, Andrzejumi Kosendiaku ir kitais.

Su garsiais solistais, dirigentais ir chorais orkestras bendradarbiauja ne tik per nesuskaičiuojamus koncertus, bet ir daugybę kartų įrašų studijoje. Jis įrašė daugiau kaip 100 įvairiausio repertuaro vinilinių ir kompaktinių plokštelių, ypač daug dėmesio skirdamas J. S. Bacho ir W. A. Mozarto kūriniams. Pastarojo kompozitoriaus muzika užima ypatingą vietą LKO repertuare: įrašytos jo simfonijos ir opera „Don Žuanas“ („Melodija“), griežti instrumentiniai koncertai. Puikaus kritikų įvertinimo sulaukė teatralizuotas operos „Visos jos tokios“ pastatymas 1998 m. Vilniaus festivalyje, Nacionalinės filharmonijos salėje. Iš milžiniško Bacho kūrybinio palikimo orkestro repertuare įsitvirtino instrumentiniai koncertai, siuitos, pasijos ir daugybė kantatų; „Didžiosios mišios“ skambėjo Lietuvos, Prancūzijos, Ispanijos, Italijos ir daugelio kitų Europos šalių miestuose. Įsimintini LKO koncertiniai turai Vokietijoje su garsiuoju britų aktoriumi Peteriu Ustinovu: buvo atliekami fragmentai iš Beethoveno muzikos baletui „Prometėjo kūriniai“ aktoriui rečituojant tekstus. Su juo ir dirigentu Karlu Antonu Rickenbacheriu įrašyta kompaktinė plokštelė „L. van Beethoveno „Prometėjo kūriniai“ tapo vienu korporacijos BMG bestselerių. Po orkestro turo Japonijoje su garsiuoju trimitininku Sergejumi Nakariakovu išleistas Hummelio, Mozarto, Weberio ir Saint-Saënso koncertų transkripcijų trimitui solo ir kameriniam orkestrui albumas „Praeities atgarsiai“ („Teldec Classics“, 2002) įvertintas „Classic CD“ 5 žvaigždutėmis. 

2016 m. garsiausia pasaulyje klasikinės muzikos leidėja „Deutsche Grammophon“ išleido pirmąją lietuvių kolektyvo kompaktinę plokštelę, kurioje įrašyti LKO ir S. Krylovo atliekami Antonio Vivaldi „Metų laikai“, taip pat Koncertai Nr. 8 ir Nr. 9 smuikui ir styginiams. Su šia kompaktine plokštele LKO tapo pirmuoju Lietuvos kolektyvu, patekusiu į pasaulinį klasikinės muzikos elitą. Po aštuonerių metų pertraukos, 2024-aisiais, išleista dar viena LKO, S. Krylovo ir E. Bosso kompaktinė plokštelė, kurioje įrašyti J. S. Bacho kūriniai.

LKO koncertų programose bei įrašų leidiniuose šalia baroko ir klasicizmo šedevrų svarbią vietą užima šiuolaikinės muzikos interpretacijos. Orkestras dėmesingas lietuvių kompozitorių kūrybai, dažnai atlieka Mikalojaus Konstantino Čiurlionio, Eduardo Balsio, Juliaus Juzeliūno, Osvaldo Balakausko, Teisučio Makačino, Jono Tamulionio, Algirdo Martinaičio, Vidmanto Bartulio, Mindaugo Urbaičio, Arvydo Malcio, Ramintos Šerkšnytės, Justės Janulytės, Loretos Narvilaitės, Žibuoklės Martinaitytės, Ramūno Motiekaičio kūrinius.

Baltijos šalių valstybingumo atkūrimo 100-mečiui skirtą programą „Baltijos laisvė“ orkestras atliko Lietuvoje ir Estijoje; Lietuvos valstybės atkūrimo 100-metį reprezentavo iškilmingame koncerte Paryžiaus „Gaveau“ salėje su pianiste Mūza Rubackyte ir dirigentu Robertu Šerveniku.

2026 m. pavasarį orkestras ir Sergejus Krylovas itin sėkmingai gastroliavo Azijoje: Tokijuje (Japonija), Čonane (Pietų Korėja) ir Izmyre (Turkija) pristatytos trys skirtingos programos, daug dėmesio skiriant lietuvių kompozitorių – M. K. Čiurlionio, J. Naujalio, V. Bartulio, A. Martinaičio, F. Latėno, J. Tamulionio ir Ž. Martinaitytės – muzikai. LKO koncertas kovo 26 d. festivalyje „Spring Festival in Tokyo“ koncertų salėje „Bunka Kaikan“ tapo įžanga į M. K. Čiurlionio paveikslų parodos atidarymą viename svarbiausių Japonijos muziejų – Tokijo Vakarų meno.

Šiandien LKO ne tik išlaiko pasiektą aukštą meistriškumo lygį, bet atkakliai ieško ir randa naujų kūrybinių išteklių, džiugina originaliomis programomis, gyvomis klasikinių kūrinių interpretacijomis. „Lietuvos kamerinis orkestras savo skambesiu, interpretavimo tradicijomis yra lyg aukščiausios kokybės muzikos instrumentas. Manau, tai vienas savo žanro lyderių. Daugiau kaip 60 metų – ilga istorija. Europoje ne tiek daug orkestrų šiandien gali didžiuotis tokia praeitimi“, – taip apie LKO atsiliepia smuikininkas Sergejus Krylovas, 2008 m. gruodį tapęs orkestro meno vadovu. Platus tarptautinis S. Krylovo akiratis bei ryšiai, puikus muzikinis išsilavinimas ir sukaupta sceninė patirtis, interpretatoriaus talentas jo vadovaujamą LKO tarsi pakėlė į naują profesinį lygį.

„Iš orkestro noriu to, ko siekiu ir pats: instrumentinės, techninės atlikimo kokybės, nuolatinių interpretacinių paieškų, kurioms peno teikia visą gyvenimą trunkantys tyrinėjimai. Tikiu, kad to įmanoma pasiekti, nes LKO vertas būti Europos kamerinių orkestrų dešimtuke“, – teigia meno vadovas, kurio ambicingi užmojai skatina orkestro narius telkti jėgas naujiems kūrybiniams iššūkiams.

„(...) Lietuvos kamerinis orkestras su koncertmeisteriu Džeraldu Bidva per visą koncertą demonstravo aukščiausio lygio ansamblinę kultūrą, skambesio discipliną ir stilistinį lankstumą.“ (Monika Sokaitė, 2026 06 26, „7 meno dienos“)
„Išraiškingą muziką ir joje slypinčią meilės bei netekties aistrą orkestras griežė lengvais kaip vėjelis styginių pasažais (...) Kiekvienas kūrinys – atlikėjų repertuaro perlas. Koncertas sugrąžino gausos pojūtį, juk tiek puošnių, įtaigių kūrinių sukurta tuo laikotarpiu, vertinančiu žmogaus vidinį pasaulį ir įkūnijančiu jį čia vešlia barokine, čia griežta klasicistine forma. Būtent taip ir įsivaizduoju Lietuvos kamerinio orkestro vizitinę kortelę, kuri kartu išlieka nepralenkiama mūsų aukštosios muzikinės kultūros vizitine kortele, labai aiškiai rodančia Lietuvos priklausymą Vakarų kultūros pasauliui. (Daiva Tamošaitytė, 2026 01 16, „ 7 meno dienos“)

Meno vadovas, smuikininkas ir dirigentas – SERGEJ KRYLOV

Direktorius – EGIDIJUS MIKŠYS

***

Apie orkestrą trumpai:

[bookmark: _Hlk189591071]LIETUVOS KAMERINIS ORKESTRAS (LKO, prof. Sauliaus Sondeckio įkurtas 1960 m.) yra vienas iškiliausių ir labiausiai pasaulyje įvertintų mūsų šalies muzikinių kolektyvų. Šiandien jo gastrolių keliai driekiasi aplink visą pasaulį – užfiksuotos beveik visos Europos šalys, Šiaurės ir Pietų Amerika, Pietų Afrikos Respublika, Australija, Japonija, Taivanas, Kinija, Libanas; tokios scenos kaip Berlyno filharmonijos ir Vienos „Musikverein“, Londono „Royal Festival Hall“ ir Romos „Santa Cecilia“, Amsterdamo „Concertgebouw“ ir Paryžiaus „Salle Pleyel“, Leipcigo „Gewandhaus“ ir daugelis kitų. LKO bendradarbiavo su daugeliu iškilių pasaulio menininkų. Nuo 2008 m. orkestro meno vadovu ir dirigentu yra žymus smuikininkas virtuozas Sergejus Krylovas.

LKO įrašė per 100 įvairiausio repertuaro vinilinių ar kompaktinių plokštelių, tarp kitų, lietuvių kolektyvo ir S. Krylovo įrašą, A. Vivaldi „Metų laikus“, išleido pasaulyje garsi klasikinės muzikos leidėja „Deutsche Grammophon“. Po aštuonerių metų pertraukos, 2024-aisiais, išleista dar viena LKO, S. Krylovo ir E. Bosso kompaktinė plokštelė, kurioje įrašyti J. S. Bacho kūriniai. 

2026 m. pavasarį orkestras ir S. Krylovas itin sėkmingai gastroliavo Azijoje: Tokijuje (Japonija), Čonane (Pietų Korėja) ir Izmyre (Turkija) pristatytos trys skirtingos programos, daug dėmesio skiriant lietuvių kompozitorių – M. K. Čiurlionio, J. Naujalio, V. Bartulio, A. Martinaičio, F. Latėno, J. Tamulionio ir Ž. Martinaitytės – muzikai. LKO koncertas kovo 26 d. festivalyje „Spring Festival in Tokyo“ koncertų salėje „Bunka Kaikan“ tapo įžanga į M. K. Čiurlionio paveikslų parodos atidarymą viename svarbiausių Japonijos muziejų – Tokijo Vakarų meno.

„(...) Lietuvos kamerinis orkestras su koncertmeisteriu Džeraldu Bidva per visą koncertą demonstravo aukščiausio lygio ansamblinę kultūrą, skambesio discipliną ir stilistinį lankstumą.“ (Monika Sokaitė, 2026 06 26, „7 meno dienos“)
„Išraiškingą muziką ir joje slypinčią meilės bei netekties aistrą orkestras griežė lengvais kaip vėjelis styginių pasažais (...) Kiekvienas kūrinys – atlikėjų repertuaro perlas. Koncertas sugrąžino gausos pojūtį, juk tiek puošnių, įtaigių kūrinių sukurta tuo laikotarpiu, vertinančiu žmogaus vidinį pasaulį ir įkūnijančiu jį čia vešlia barokine, čia griežta klasicistine forma. Būtent taip ir įsivaizduoju Lietuvos kamerinio orkestro vizitinę kortelę, kuri kartu išlieka nepralenkiama mūsų aukštosios muzikinės kultūros vizitine kortele, labai aiškiai rodančia Lietuvos priklausymą Vakarų kultūros pasauliui. (Daiva Tamošaitytė, 2026 01 16, „7 meno dienos“)

Meno vadovas, smuikininkas ir dirigentas – SERGEJ KRYLOV

Direktorius – EGIDIJUS MIKŠYS
